
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS AUGALŲ NACIONALINIŲ GENETINIŲ IŠTEKLIŲ ĮSTATYMO NR. IX-533 2, 8 IR 9 STRAIPSNIŲ PAKEITIMO
ĮSTATYMO PROJEKTO

2023-06-14 Nr. XIVP-2874
Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas.
1. [bookmark: _GoBack]Projekto 1 straipsnio 1 dalimi siūloma pripažinti netekusiu galios Augalų nacionalinių genetinių išteklių įstatymo (toliau - keičiamas įstatymas) 2 straipsnio 3 dalį, kurioje pateikta sąvokos „augalų genetinis draustinis“ apibrėžimas. Svarstytina, ar projekto 1 straipsnio 1 dalimi siūlomo keičiamo įstatymo 2 straipsnio 3 dalies pripažinimo netekusia galios nereikėtų atsisakyti, nes sąvoka „augalų genetinis draustinis“ vartojama projekto 3 straipsnyje dėstomose keičiamo įstatymo 9 straipsnio nuostatose. 
            Kita vertus, atkreipiame dėmesį, kad pagal kartu teikiamo Saugomų teritorijų įstatymo Nr. I-301 pakeitimo įstatymo projekto reg. Nr. XIVP-2868 (toliau – projektas reg. Nr. XIVP-2868) 1 straipsnyje dėstomas naujos redakcijos Saugomų teritorijų įstatymo 8 straipsnio 3 dalies 8 punkto nuostatas viena iš draustinių rūšių yra genetiniai draustiniai. Projekte reg. Nr. XIVP-2868 dėstomame naujos redakcijos Saugomų teritorijų įstatyme nėra siūloma nustatyti, kad genetiniai draustiniai skirstomi į porūšius, t. y. augalų genetinius draustinius ir kitus draustinius. Sąvoka „augalų genetinis draustinis“ pastarajame įstatymo projekte nėra vartojama. Atsižvelgiant į tai, jeigu būtų nuspręsta, kad projekto 1 straipsnio 1 dalies nuostatų nereikėtų atsisakyti, siekiant suderinti projektuose vartojamas sąvokas, projekto 3 straipsnyje dėstomo keičiamo įstatymo 9 straipsnio 1 dalies sąvokoje „augalų genetiniai draustiniai“ reikėtų išbraukti žodį „augalų“.
2. Projekto 1 straipsnio 2 dalimi siūloma pripažinti netekusia galio keičiamo įstatymo 2 straipsnio 14 dalį, kurioje apibrėžiama sąvoka „genetinių išteklių plotas“. Atsižvelgiant į tai, kad kitose projekto nuostatose vietoj sąvokos „genetinių išteklių plotas“ yra vartojama sąvoka „genetiniai sklypai“, kuri yra apibrėžta projekte reg. Nr. XIVP-2868 dėstomame naujos redakcijos Saugomų teritorijų įstatyme, svarstytina, ar projektu nereikėtų papildyti keičiamo įstatymo 2 straipsnio 20 dalimi ir joje nurodyti, kad „Kitos šiame įstatyme vartojamos sąvokos suprantamos taip, kaip jos apibrėžtos Lietuvos Respublikos saugomų teritorijų įstatyme.“



Departamento direktorius				                   Dainius Zebleckis

